KOMISIJOS SPRENDIMAS
2009 m. spalio 22 d.
dėl mikrodumblių Schizochytrium sp. aliejaus, kaip naujos maisto sudedamosios dalies, paskirties išplėtimo pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2009) 7933)
(Tekstas autentiškas tik anglų kalba)
(2009/778/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2008 m. sausio 14 d. bendrovė Martek Biosciences Corporation kompetentingoms Jungtinės Karalystės valdžios institucijoms pateikė prašymą dėl mikrodumblių Schizochytrium sp. aliejaus, kaip naujos maisto sudedamosios dalies, paskirties išplėtimo.
(2)
2008 m. rugsėjo 4 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Toje ataskaitoje ji priėjo prie išvados, kad galima pritarti mikrodumblių Schizochytrium sp. aliejaus, kaip naujos maisto sudedamosios dalies, paskirties išplėtimui.
(3)
2008 m. rugsėjo 25 d. Komisija pirminio vertinimo ataskaitą išsiuntė visoms valstybėms narėms.
(4)
Per Reglamento (EB) Nr. 258/97 6 straipsnio 4 dalyje nustatytą 60 dienų laikotarpį remiantis ta nuostata buvo pateikta pagrįstų prieštaravimų dėl šio produkto tiekimo rinkai.
(5)
Prieštaravimuose valstybės narės išreiškė susirūpinimą dėl padidinto omega-3 riebalų rūgščių ir ypač DHA (dokozaheksaeno rūgšties) suvartojamo kiekio.
(6)
Pagrindinis omega-3 riebalų rūgščių šaltinis yra žuvų taukai. Tų kategorijų maisto produktams, kurių papildymo mikrodumblių Schizochytrium sp. aliejumi buvo prašoma, omega-3 riebalų rūgščių galima gauti iš žuvų taukų arba iš mikrodumblių Schizochytrium sp.
(7)
Todėl nėra tikėtina, kad dėl mikrodumblių aliejaus naudojimo priede nurodytų grupių maisto produktuose bendras omega-3 riebalų rūgščių suvartojamas kiekis nepriimtinai papildomai padidėtų.
(8)
Mikrodumblių Schizochytrium sp. aliejus atitinka Reglamento (EB) Nr. 258/97 3 straipsnio 1 dalyje nustatytus kriterijus.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Kaip nurodyta Komisijos sprendime 2003/427/EB (2), mikrodumblių Schizochytrium sp. aliejus gali būti pateiktas Bendrijos rinkai kaip nauja maisto sudedamoji dalis, skirta naudoti priede nurodytai paskirčiai ir neviršijant tame priede nustatyto didžiausio kiekio.
2 straipsnis
Pavadinimas „Mikrodumblių Schizochytrium sp. aliejus“ pateikiamas jo turinčių maisto produktų sudedamųjų dalių sąraše.
3 straipsnis
Šis sprendimas skirtas Martek Biosciences Corporation, 6480 Dobbin Road, Kolumbija, Merilandas 21045, JAV.
Priimta Briuselyje 2009 m. spalio 22 d.